Dag et i den store genåbning af Danmark mandag betød samtidig, at statsminister Mette Frederiksen benyttede lejligheden til at tage på en mindre rundtur til Jylland. Fra morgenstunden var statsministeren i Aalborg og sammen med lærere og elever på Stolpedalsskolen sagde hun god morgen til dagen, da skolens ældste elever efter to måneders hjemmeundervisning igen kunne komme "rigtigt" i skole. - Deres glæde er simpelthen så smittende. Både de små, der har været her et stykke tid, og de store elever. Vi kan komme ud af det her med en børne- og ungegeneration, som virkelig sætter pris på at være i skole. Den glæde vil jeg gerne dele med dem i dag. Man kan simpelthen se, hvor meget de trænger til at få en hverdag igen, siger Mette Frederiksen til TV2. Genåbningens fase 2, der mandag er begyndt, betyder blandt andet, at ansatte og elever skal vaske hænder eller spritte af ved ankomst til skole, mellem forskellige opgaver, og når de ansatte skifter mellem klasser og stuer. Der skal holdes mindst én meters afstand i skolerne, mens afstandskravet er fjernet for daginstitutionerne. Afstanden på én meter skal dog så vidt muligt overholdes, når børnene spiser frokost samt hentes og afleveres. I skolerne skal der desuden gøres brug af forskudte mødetider og pauser. Der opfordes samtidig til, at børn og elever ikke samles i for store grupper.
Statsminister Mette Frederiksen (S) tog mandag morgen hul på en lille Jyllands-tur, og dagens første opgave var i Aalborg, hvor hun sagde god morgen til lærere og elever på Stolpedalsskolen.